*PROJEKTS*

APSTIPRINĀTS

Iekšējās drošības fonda, Patvēruma, migrācijas un integrācijas fonda un Finansiāla atbalsta instrumenta robežu pārvaldībai un vīzu politikai 2021.-2027.gada plānošanas perioda uzraudzības komitejas

2024. gada 15. maija sēdē

**Iekšējās drošības fonda, Patvēruma, migrācijas un integrācijas fonda un Finansiāla atbalsta instrumenta robežu pārvaldībai un vīzu politikai 2021.-2027.gada plānošanas perioda uzraudzības komitejas reglaments**

**I Vispārīgie jautājumi**

1. Reglaments nosaka Iekšējās drošības fonda, Patvēruma, migrācijas un integrācijas fonda un Finansiāla atbalsta instrumenta robežu pārvaldībai un vīzu politikai (turpmāk – fondi) 2021.-2027.gada plānošanas perioda uzraudzības komitejas (turpmāk - komiteja) darbības principus.

2. Reglaments izstrādāts, pamatojoties uz Eiropas Parlamenta un Padomes 2021.gada 24.jūnija Regulas (ES) Nr.2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai (turpmāk – Regula Nr.2021/1060) 38. panta 2.punktu.

3. Komiteja ir koleģiāla fondu vadībā iesaistīta institūcija, kas izveidota, lai nodrošinātu partnerības principu un pārredzamības principu ievērošanu un pārraudzītu fondu ieviešanas gaitu.

4. Komiteja pilda Regulas Nr.2021/1060 40.pantā noteiktās funkcijas.

5. Komitejas locekļu sarakstu, reglamentu, datus un informāciju (izņemot ierobežotas pieejamības informāciju), kas darīta zināma komitejai publicē vadošās iestādes tīmekļa vietnē.

**II Komitejas sastāvs**

6. Komitejas sastāvu ar rīkojumu apstiprina Iekšlietu ministrijas valsts sekretārs.

7. Komitejas sastāvā iekļauj:

7.1. komitejas vadītāju;

7.2. komitejas locekļus ar balsstiesībām:

7.2.1. vadības līmeņa pārstāvjus no iestādēm, kuru kompetencē ir fonda jautājumi;

7.2.2. sadarbības partneru pārstāvjus, tai skaitā pilnvarotos pārstāvjus no nevalstiskajām organizācijām, kas pievienojušās 2021. gada 27. oktobra Iekšlietu ministrijas un nevalstisko organizāciju sadarbības memorandam un rakstiski izteikuši vēlmi piedalīties komitejā.

7. Komitejas vadītāja prombūtnes laikā komitejas vadītāja pienākumus pilda ar Iekšlietu ministrijas rīkojumu deleģēta amatpersona.

8. Nepieciešamības gadījumā, komitejas vadītājs vai citi komitejas locekļi, saskaņojot to ar komitejas vadītāju, dalībai komitejas sēdē var pieaicināt ekspertus ar padomdevēja tiesībām tajās diskusijās, kas attiecas uz viņa kompetenci.

9. Komitejas darbā kā padomdevēji bez balsstiesībām var pastāvīgi piedalīties:

9.1. Eiropas Komisijas pārstāvji;

9.2. revīzijas iestādes pārstāvis.

10. Komitejas sekretariāta funkcijas nodrošina vadošā iestāde.

11. Komitejas vadītājs un komitejas locekļi paraksta apliecinājumu par interešu konflikta novēršanu (pielikums).

**III Komitejas sēdes**

12. Lai īstenotu komitejas funkcijas, komitejas vadītājs komitejas sēdes (turpmāk – sēde), sasauc pēc nepieciešamības, vai, ja to rakstiski ierosina kāds no komitejas locekļiem, bet ne retāk kā reizi gadā.

13. Vadošā iestāde ne vēlāk kā desmit darbdienas pirms sēdes paziņo komitejas locekļiem par sēdes laiku un vietu.

14. Vadošā iestāde sagatavo sēdes darba kārtību, sēdē izskatāmos dokumentus un, ne vēlāk kā septiņas darbdienas pirms sēdes, nosūta tos komitejas locekļiem.

15. Komitejas locekļi ne vēlāk kā piecas darbdienas pirms sēdes var iesniegt vadošajai iestādei iebildumus vai priekšlikumus par sēdē izskatāmajiem dokumentiem.

16. Komitejas locekļi ne vēlāk kā piecas darbdienas pirms sēdes var sēdes darba kārtībā ierosināt izskatīšanai iekļaut papildu jautājumus, iesniedzot vadošajai iestādei priekšlikumus, norādot to būtību un pamatojumu iekļaušanai sēdes darba kārtībā.

17. Komitejas vadītājs pieņem lēmumu un sēdes laikā informē komitejas locekļus par papildu jautājumu iekļaušanu sēdes darba kārtībā.

18. Ja nepieciešams sasaukt sēdi steidzamu jautājumu izskatīšanai, vadošā iestāde par sēdes laiku un vietu paziņo komitejas locekļiem ne vēlāk kā iepriekšējā darbdienā pirms sēdes.

19. Nepieciešamības gadījumā, sēdes var notikt tiešsaistes režīmā (turpmāk – attālināti). Šajā gadījumā vadošā iestāde rīkojas šī reglamenta 13.-17.punktā noteiktajā kārtībā.

20. Vismaz reizi gadā komitejas vadītājs sasauc komitejas sēdi, kurā informē dalībniekus par progresu fonda programmas īstenošanā (sasniegtajiem rezultātiem un plānotajām aktivitātēm).

21. Vadošā iestāde ne vēlāk kā divdesmit darbdienas pirms šī reglamenta 20.punktā minētās komitejas sēdes paziņo komitejas locekļiem par komitejas sēdes laiku un vietu.

22. Vadošā iestāde sagatavo šī reglamenta 20.punktā minētās komitejas sēdes darba kārtību, sēdē izskatāmos dokumentus un, ne vēlāk kā desmit darbdienas pirms komitejas sēdes, nosūta tos komitejas locekļiem.

23. Komitejas locekļi ne vēlāk kā piecas darbdienas pirms šī reglamenta 20.punktā minētās komitejas sēdes var iesniegt vadošajai iestādei iebildumus vai priekšlikumus par ikgadējā komitejas sēdē izskatāmajiem dokumentiem.

24. Komitejas locekļi ne vēlāk kā divas darbdienas pirms šī reglamenta 20.punktā minētās komitejas sēdes var komitejas sēdes darba kārtībā ierosināt izskatīšanai iekļaut papildu jautājumus, iesniedzot vadošajai iestādei priekšlikumus, norādot to būtību un pamatojumu iekļaušanai komitejas sēdes darba kārtībā.

25. Komitejas vadītājs pieņem lēmumu un šī reglamenta 20.punktā minētās komitejas sēdes laikā informē komitejas locekļus par papildu jautājumu iekļaušanu ikgadējās komitejas sēdes darba kārtībā.

**IV Lēmuma pieņemšana**

26. Komiteja ir lemttiesīga, ja tās sēdē piedalās vismaz divas trešdaļas no balsstiesīgo komitejas locekļu skaita.

27. Komitejas locekļi pieņem lēmumu par sēdē izskatāmo jautājumu apstiprināšanu, savstarpēji vienojoties. Ja vienošanās nav panākta vai komitejas vadītājs uzskata par nepieciešamu, lēmumu pieņem ar vienkāršu komitejas balsstiesīgo locekļu balsu vairākumu, balsojot atklāti. Ja balsošanā balsu skaits sadalās vienādi, izšķirošā ir komitejas vadītāja balss.

28. Ja komitejas loceklis nepiekrīt sēdē nolemtajam, viņam ir tiesības prasīt, lai sēdes lēmumā tiktu ierakstīts viņa atšķirīgais viedoklis.

29. Ja lēmuma pieņemšanas procesa laikā rodas apstiprinājums tam, ka pastāv vai ir radies apstāklis, kas padara kādu komitejas locekli par ieinteresētu personu, vai rodas interešu konflikts (situācija, kurā valsts amatpersonai, pildot valsts amatpersonas amata pienākumus, jāpieņem lēmums vai jāpiedalās lēmuma pieņemšanā, vai jāveic citas ar valsts amatpersonas amatu saistītas darbības, kas ietekmē vai var ietekmēt šīs valsts amatpersonas, tās radinieku vai darījumu partneru personiskās vai mantiskās intereses), komitejas loceklis nekavējoties par to informē komitejas vadītāju un pārtrauc savu dalību lēmuma pieņemšanas procesā. Ja iepriekšminētie apstākļi rodas komitejas vadītājam, tas nekavējoties par to informē Iekšlietu ministrijas valsts sekretāru un pārtrauc dalību lēmuma pieņemšanas procesā.

**V Lēmuma pieņemšana rakstiskajā procedūrā**

30. Ņemot vērā izskatāmā jautājuma raksturu, lai nodrošinātu šī reglamenta 4.punktā minēto funkciju veikšanu, komiteja izmanto rakstisko procedūru sēdē izskatāmo jautājumu apstiprināšanai.

31. Vadošā iestāde sagatavo sēdes lēmuma projektu un izskatāmos dokumentus un nosūta komitejas locekļiem apstiprināšanai.

32. Komitejas locekļi vadošās iestādes noteiktajā termiņā nosūta vadošajai iestādei saskaņojumu, iebildumus vai priekšlikumus.

33. Ja noteiktajā termiņā iebildumi vai priekšlikumu nav saņemti, sēdes lēmuma projektu un dokumentus uzskata par saskaņotiem.

34. Ja priekšlikumi vai iebildumi ir saņemti, vadošā iestāde izvērtē tos, komitejas vadītājs pieņem lēmumu par iebildumu vai priekšlikumu noraidīšanu vai saskaņošanu.

35. Komitejas vadītājs izsūta komitejas locekļiem atkārtotajai saskaņošanai izziņu, kurā apkopoti priekšlikumi un iebildumi, sniegts pamatojums lēmumam noraidīt vai saskaņot tos

36. Ja komitejas loceklis uztur iebildumu, komitejas vadītājs sasauc klātienes vai attālinātu sanāksmi jautājumu izdiskutēšanai.

37. Komitejas locekļi var vienoties par citiem rakstiskās procedūras termiņiem.

**VI Sēdes lēmums**

38. Vadošā iestāde ne vēlāk kā desmit darbdienu laikā pēc sēdes vai rakstiskās procedūras pabeigšanas sagatavo sēdes lēmuma projektu, kurā norāda sēdes datumu, darba kārtību, sēdes dalībniekus, informāciju par sēdē izskatāmajiem jautājumiem, sēdē nolemto, kā arī, nepieciešamības gadījumā, sēdes dalībnieku atšķirīgos viedokļus un nosūta to komitejas locekļiem apstiprināšanai.

39. Komitejas locekļi piecu darbdienu laikā no sēdes lēmuma projekta nosūtīšanas datuma var nosūtīt vadošajai iestādei iebildumus vai priekšlikumus par sēdes lēmuma projektu.

40. Komitejas vadītājs izvērtē iebildumus un priekšlikumus un pieņem lēmumu par sēdes lēmuma projekta precizēšanu.

41. Ja noteiktajā termiņā iebildumi un priekšlikumi par nosūtīto sēdes lēmuma projektu nav saņemti, sēdes lēmuma projektu uzskata par saskaņotu.

42. Saskaņoto sēdes lēmumu paraksta komitejas vadītājs.

43. Sēdes lēmumi tiek numurēti secīgi. Lēmumu numerāciju veic katra kalendārā gada ietvaros. Lēmumu oriģinālus reģistrē un glabā vadošās iestādes Personāla vadības un administratīvā departamenta Dokumentu pārvaldības nodaļa.

44. Vadošā iestāde pēc lēmuma parakstīšanas elektroniski nosūta to komitejas locekļiem.

**VII Reglamenta grozījumu veikšana un apstiprināšana**

45. Komitejas locekļi var ierosināt grozījumus šajā reglamentā, nosūtot tos vadošajai iestādei.

46. Reglamenta grozījumus saskaņo un apstiprina komitejas sēdē vai rakstiskajā procedūrā.

**Noslēguma jautājumi**

47. Atzīt par spēku zaudējušu:

47.1. Patvēruma, migrācijas un integrācijas fonda 2021.-2027.gada plānošanas perioda komitejas reglamentu, kas apstiprināts ar Patvēruma, migrācijas un integrācijas fonda komitejas 2021.gada 15.decembra protokolu Nr.1 1§;

47.2. Iekšējās drošības fonda 2021.-2027.gada plānošanas perioda komitejas reglamentu, kas apstiprināts ar Iekšējās drošības fonda komitejas 2021.gada 21. decembra protokolu Nr.1 1§;

47.3. Finansiāla atbalsta instrumenta robežu pārvaldībai un vīzu politikai 2021.-2027.gada plānošanas perioda komitejas reglamentu, kas apstiprināts ar Finansiāla atbalsta instrumenta robežu pārvaldībai un vīzu politikai komitejas 2021.gada 20. decembra protokolu Nr.1 1§.

48. Fondu 2021.-2027.gada plānošanas perioda komiteja piemēro šo reglamentu fondu 2014.-2020.gada plānošanas perioda jautājumu risināšanai šajā reglamentā noteiktajā kārtībā.

|  |  |
| --- | --- |
| Uzraudzības komitejas vadītājs | Kaspars Āboliņš |